Amyra Rosli

**Nur Amira Izzati binti Rosli** (lahir 24 Ogos 1991) ialah seorang pelakon, pengacara, penyanyi dan model wanita Malaysia. Beliau memulakan kerjaya lakonan pada 2011 menerusi drama ***Jodoh***, kemudiannya memegang watak utama menerusi siri televisyen waktu perdana ***Tersuka Tanpa Sengaja*** dan ***Cik Bunga Encik Sombong*** di Astro Ria serta watak tajuk dalam drama ***Nur*** dan kesinambungannya di **TV3**. Selain kerjaya lakonan, Amyra menjadi duta kepada produk kosmetik AuraWhite Skin Spa dan jenama aiskrim Baskin-Robbins.

## Kehidupan awal
Beliau dilahirkan sebagai Nur Amira Izzati binti Rosli pada 24 Ogos 1991 di Shah Alam, Selangor dan merupakan anak sulung daripada empat beradik kepada pasangan Noor Zaridah Ahmad (bekas Pengurus A&R di Warner Music Malaysia) dan Rosli Ahmad. Ibunya, Noor Zaridah pernah bekerja dengan Tony Fernandes semasa Tony memegang jawatan CEO Warner Music Malaysia. Beliau pernah menetap di London bersama keluarga dan mendapat pendididkan di Camden School for Girls di London selama 6 tahun sebelum pulang ke tanah air apablia urusan kerja bapanya selesai. Beliau merupakan pemegang Diploma Teater di Akademi Seni Budaya dan Warisan Kebangsaan (ASWARA).

## Kerjaya
Amyra memulakan kerjaya awalnya di TV Pendidikan milik Bahagian Teknologi Pendidikan, Kementerian Pendidikan Malaysia pada 2009 di mana beliau muncul dalam rancangan mata pelajaran Bahasa Melayu Tingkatan 2 - Kata Hampir Sama Makna bersama Amirul Hakim Lokman (kini berkhidmat sebagai penyampai berita TV3) dan Ahmad Fitri Nordin.

Amyra bergiat aktif dalam seni lakonan pada 2011 selepas 2 tahun selepas menyambung pelajarannya di ASWARA. Lakonan pertamanya di layar kaca ialah menerusi drama ***Supermak*** yang dibintangi oleh Nasha Aziz, Azhan Rani dan Zul Yahya. Pada tahun 2013, beliau diberikan watak pembantu dalam siri drama ***Warkah Cinta*** yang diadaptasi daripada novel *Warkah Cinta Berbau Syurga* dan bersiaran di **TV AlHijrah**. Drama arahan Mior Hashim Manap ini dibintangi oleh Imam Muda Nazrul dan Heliza Helmi. Jadual lakonannya padat sepanjang 2014, drama pertamanya pada tahun itu ialah ***Kalimah Jiwa*** yang disiarkan di **TV3** menerusi Slot Azalea, drama 20 episod arahan Mohd Fadli ini turut dibintangi oleh Nazim Othman, Bella Dally, Amar Baharin dan Raja Ilya. Drama inilah yang menyaksikan gandingan pertama Amyra bersama Amar. 

Amyra kemudiannya diberikan watak utama sebagai Maya dalam siri drama ***Kristal Maya*** bersama Shahz Jaszle dan bersiaran di TV3, drama yang turut dibintangi oleh Elly Mazlein, Ryzal Jaafar, Erry Putra, Syatilla Melvin dan Amar ini mengisahkan seorang wanita bernama Maya bekerja di sebuah syarikat iaitu Syarikat Kristal, di Syarikat Kristal itu, Maya ditemukan dengan Ezam (Shahz Jaszle). Ezam seorang bos yang tegas. Tugas Maya membantu Ezam dalam bahagian penerbitan kreatif. Seterusnya, beliau menyertai barisan pelakon utama siri televisyen pendidikan ***Oh My English!*** bagi musim ketiga terbitan Red Communications dan bersiaran di **Astro TVIQ**, Amyra memegang watak sebagai Puteri. Beliau berlakon bersama Nazim Othman dan Emma Maembong dalam siri ***Astana Cinta Aleesa*** yang bersiaran di **TV9** dan seterusnya bersama Sharnaaz Ahmad dalam drama ***Suamiku Encik Sotong*** di Astro Ria. Amyra kemudiannya menjadi tetamu jemputan untuk kumpulan Virus di pentas Maharaja Lawak Mega 2014.

Beliau kembali ke layar kaca menerusi siri drama ***Bidadari*** yang bersiaran di Slot Lestary TV3, ia turut dibintangi oleh Nonny Nadirah dan Shahz Jaszle. Amyra kemudiannya terlibat dalam pementasan teater ***Tenggelamnya Kapal Van Der Wijck*** yang diadaptasi daripada novel dengan judul sama yang diterbitkan pada 1938, karya sasterawan Indonesia, Hamka. Teater yang dipentaskan di Istana Budaya ini turut dibintangi oleh Amar Baharin dan Saharul Ridzwan, setelah itu, beliau bersama Amar, Emma Maembong dan Hafreez Adam membintangi drama waktu perdana ***Tersuka Tanpa Sengaja*** yang diadaptasi daripada novel dengan tajuk sama.

Pada tahun 2016, Amyra membintangi drama keagamaan ***Sayap Jibril*** lakonan Zahiril Adzim yang bersiaran di **Astro Oasis**, beliau memegang watak sebagai Salbiah dalam episod ke-10 drama ini, "Susu". Selepas menjayakan *Sayap Jibril*, Amyra bergandingan bersama Saharul Ridzwan dan Redza Rosli dalam satu lagi drama adaptasi novel, ***Seindah Takdir Cinta*** di Slot Akasia **TV3**, beliau melakonkan watak sebagai Mia Karmila, seorang gadis yang biasa hidup dengan cara moden dan penuh kemewahan, langsung tidak menyangka pertemuannya dengan seorang pemandu teksi bernama Ustaz Shariman (lakonan Saharul) telah berjaya merubah keseluruhan cara hidupnya. Beliau kemudiannya memegang watak Seroja Irdina dalam drama ***Isteri Tuan Ihsan*** bersama Aaron Aziz yang bersiaran di Astro Ria. Pada tahun 2017, Amyra menjadi pengacara terbaharu bagi program ***Muzik Muzik*** yang ke-32. Beliau mengacara bersama Hefny Sahad dan Zooey.

Ia telah diumumkan pada Julai 2021 bahawa beliau telah menjadi pengacara baru ***Nona*** bagi menggantikan Mira Filzah yang telah tamat kontrak selepas 3 tahun mengacarakan rancangan itu.

## Kehidupan peribadi
Amyra berkahwin dengan pelakon, Amar Baharin pada 11 November 2016. Sebelum ini, Amyra pernah mengikat tali pertunangan dengan pelakon Dazrin Kamarudin namun akhirnya memutuskan pertunangan. Selain itu, beliau dikatakan memiliki wajah seiras ahli Blackpink, Lisa dengan dua pelakon wanita Indonesia, Nia Ramadhani dan Raline Shah.

Pada 15 Oktober 2017, Amyra dan Amar dikurniakan seorang anak lelaki bernama Aqeef Anaqi Amar. Pada November 2019, beliau mula bertudung. Pada 1 Februari 2020, mereka dikurniakan anak kedua, iaitu seorang anak perempuan bernama Ayra Aryssa.

## Filemografi

## Videografi

### Model Klip
* Hanya Lagu (Aliff Aziz)
* Semua Tentang Kita (Asfan Shah)
* Selamat Pagi (Sezairi Sezali)
* Ada Saja (feat. Waris & Juzzthin)
* Kisah Cinta Kita (bersama Amar Baharin)

## Endorsmen

## Anugerah dan pencalonan

## Rujukan

## Pautan luar
* 
* 
* 
* 
*